KIRJALLINEN KYSYMYS P-2469/01 esittäjä(t): Michl Ebner (PPE-DE) komissiolle. Alemagna-yhteyden kehittäminen.



Virallinen lehti nro 081 E , 04/04/2002 s. 0180 - 0181



KIRJALLINEN KYSYMYS P-2469/01 esittäjä(t): Michl Ebner (PPE-DE) komissiolle (3. syyskuuta 2001) Aihe: Alemagna-yhteyden kehittäminen Liittyen komission vastaukseen, jonka se antoi kysymykseen E-0814/01(1), pyydän komissiolta seuraavia tietoja: - Vahvistaako komissio periaatteessa edellä mainitussa vastauksessa annetut lausunnot? - Oliko edellä mainitun vastauksen antamisen jälkeen tapahtunut edistystä, kun Alppien suojelua koskevan yleissopimuksen pöytäkirjaa allekirjoitettiin? - Aikooko komissio keskittyä (toivottavasti ei) muihin Alppien aluetta koskeviin hankkeisiin, vaikka alueella on jo ensisijaisia hankkeita kuten Brennerin tunneli (Euroopan laajuisten verkkojen 14 hankkeen luettelon 1 kohta), jonka toteuttaminen on äärimmäisen kiireellinen esimerkiksi Brennerin reitin lisääntyvän liikenteen hallintaan saamiseksi? (1) EYVL C 318 E, 13.11.2001, s. 126. Loyola de Palacion komission puolesta antama vastaus (28. syyskuuta 2001) Komissio vahvistaa arvoisalle parlamentin jäsenelle Gian Gobbon kirjalliseen kysymykseen E-0814/01(1) antamassaan vastauksessa esittämänsä lausunnot, erityisesti siltä osin kuin ne koskevat Alemagna-yhteyden jättämistä Euroopan laajuisen liikenneverkon ulkopuolelle. Komission mielestä Alemagna-yhteyden sisällyttämistä Euroopan laajuiseen liikenneverkkoon on tarkasteltava yleisemmässä yhteydessä sen kysymyksen kanssa, millaista liikennepolitiikkaa olisi noudatettava Alppien kaltaisilla alueilla, jotka ovat samalla sekä liikenteen pullonkauloja että ympäristöltään erittäin herkkiä. Kun otetaan huomioon odotettavissa oleva liikenteen kehitys ja erityisesti Alppien laaksoille ja niiden asukkaille aiheutuvat riskit joissakin maissa, kuten Itävallassa, Alppien liikennettä on tasapainotettava komission mielestä ensisijaisesti junaliikenteen avulla ainakin kauttakulku- ja kaukoliikenteen osalta. Tämän vuoksi eurooppalaista liikennepolitiikkaa koskevassa valkoisessa kirjassa, jonka komissio hyväksyi 12. syyskuuta 2001(2), kiinnitetään erityistä huomiota herkkiin alueisiin erityisesti infrastruktuurien hinnoittelu- ja rahoituspolitiikan sekä Euroopan laajuista liikenneverkkoa koskevan politiikan yhteydessä. Lisäksi Göteborgissa kesäkuussa 2001 pidetyssä Eurooppa-neuvostossa kokoontuneet valtion- ja hallitustenpäämiehet pyysivät yhteisön toimielimiä antamaan Euroopan laajuista liikenneverkkoa koskevat tarkistetut suuntaviivat, joissa asetetaan etusijalle rautatiet, sisävesiliikennereitit, lyhyen matkan meriliikenne ja intermodaalikuljetukset. Lähiaikoina tehtävässä suuntaviivojen tarkistamista koskevassa lainsäädäntöehdotuksessa on keskityttävä näin ollen lähinnä edellä mainittuihin liikennemuotoihin. Sellaisten tieverkkojen kehittämistä, jotka eivät sisälly parlamentin ja neuvoston vuonna 1996 hyväksymiin yhteisön suuntaviivoihin, kuten Alemagna-yhteys, on tarkasteltava kansallisten perusteiden sekä Itävallan ja Italian rajaseutuyhteistyön kannalta, koska kyseessä on näiden maiden välisen rajan läheisyydessä sijaitseva infrastruktuuri. Alppien alueen maaliikenteen muiden infrastruktuurihankkeiden osalta komissio katsoo edelleen, että ehdottomalla etusijalla on jo vuoden 1996 suuntaviivoihin sisältyneiden Brennerin rataosuuden sekä Lyonin ja Torinon välisen rataosuuden rakentaminen ja käyttöön ottaminen mahdollisimman pian. Alppien suojelua koskevaan yleissopimukseen sisältyvästä liikennettä koskevasta pöytäkirjasta voidaan todeta, että komissiolle on ilmoitettu, että neuvosto tarkastelee parhaillaan komission alkuvuodesta 2001 allekirjoitettavaksi ehdottamaa tekstiä, jotta menettely saataisiin päätökseen mahdollisesti jo Belgian puheenjohtajakaudella. (1) EYVL C 318 E, 13.11.2001, s. 126. (2) KOM(2001) 370 lopullinen.